Private brandweerwa help nou Discovery Insure-klanteBenewens die bestaande vloot, word twee bykomende brandweerwaens nou bygevoeg om Discovery Insure-klante te bedien. (Foto: Discovery Insure) Die versekeraar Discovery Insure en die maatskappy Advanced Emergency Management Services (Advanced EMS) het in Johannesburg kragte saamgesnoer om aan Discovery Insure-klante ŉ private brandbestrydingsdiens te lewer. Die samewerkingsooreenkoms genaamd Fire Force is vandeesweek bekend gestel en bied ŉ “unieke oplossing” vir Discovery Insure se klante in die metrogebied. Volgens data van die Brandbeskermingsvereniging van Suid-Afrika is daar elke ses uur ŉ brand in Johannesburg en die gevaar van brande verhoog boonop in die wintermaande. Fire Force word aangebied as ŉ bykomende voordeel vir klante wie se voertuie, huise of sakeondernemings dalk deur ŉ brand geraak word. Die diens is beskikbaar oor die grootste gedeelte van die Johannesburgse metrogebied. “Onmiddellike hulp maak die wêreld se verskil wanneer daardie ongeluk wat jy nooit gedink het sal gebeur nie, wel gebeur. Die Fire Force-aanbod is ŉ werklike manifestering van Discovery se kerndoelwit om lewens te verbeter en te beskerm deur ons klante en gemeenskappe veilig te hou,” sê Anton Ossip, hoof van Discovery Insure. Ossip sê die ooreenkoms beteken individue en sakeondernemings kry ŉ vinnige brandweerdiens wat skade en beserings kan help beperk en lewens help red – veral in ŉ stad soos Johannesburg waar brande ŉ werklike bron van kommer is. Die Advanced EMS-groep bestaan uit verskeie maatskappye wat insluit Medi Response, Rural Metro en Fire Ops SA. Hulle gesamentlike kundigheid en bedryfskennis plaas Advanced EMS in ŉ unieke posisie om ŉ nooddiens en private brandbestrydingsoplossing van wêreldgehalte te bied. Benewens Advanced EMS en Fire Ops SA se bestaande markteenwoordigheid, sal nog twee bykomende toegewyde en ten volle toegeruste brandweerwaens nou die strate van Johannesburg bedien. Daar is reeds verskeie snelreaksie-ondersteuningsvoertuie in die omgewing. Wanneer ŉ brand by die beheersentrum aangemeld word, word ŉ snelreaksievoertuig met ŉ ultrahoëdrukpompstelsel aanvanklik na die toneel gestuur, terwyl bykomende hulpbronne ontplooi word. Hierdie stelsel kan aan ŉ tuinslang gekoppel word en word bestempel as ŉ uiters doeltreffende eerstefase-reaksie op huisbrande, voertuigbrande en ander kleiner brande, sê Hadley Shapiro, besturende direkteur van Advanced EMS.